Viimati mainitud suunas osutavad ka mitmed "parandused", mis on just Vana Testamendi osas  viimasesse piibliväljaandesse sisse viidud, aga mille puhul on tegemist ilmsete tõlkevigadega. Kuna praegu on juttu Jesaja raamatust, siis olgu näitena toodud Js 40:10 (võrrelge viimast eestikeelset teksti 1968. aasta omaga või saksakeelse Einheitsübersetzungi või Lutheri tõlke või ingliskeelsete või näiteks viimase soomekeelse tõlkega, mis on minu arvates äärmiselt hea). Võib muidugi öelda, et tegemist on vaid pisierinevusega, ent see pisierinevus selles kohas omab päris kaalukat teoloogilist sisu.